# 207 aC

El 207 aC va ser un any del calendari romà prejulià. A la República i a l'Imperi Romà es coneixia com l'Any del Consolat de Neró i Salinàtor (o també any 547 Ab urbe condita). L'ús del nom «207 aC» per referir-se a aquest any es remunta a l'alta edat mitjana, quan el sistema Anno Domini va ser el mètode de numeració dels anys més comú a Europa.

## Esdeveniments
### Antiga Grècia

* Nabis es proclama tirà i rei d'Esparta a la mort de Macànides. Per evitar tenir cap rival en el futur fa assassinar Pèlops, el fill de Licurg d'Esparta. A tots els possibles enemics els desterra o executa, i als que desterra sovint els fa matar pel camí o quan arriben al seu destí.

### Antiga Roma

* Aquest any són elegits cònsols Gai Claudi Neró i Marc Livi Salinàtor.
* Claudi Neró va al sud d'Itàlia i s'enfronta als cartaginesos. Derrota a Hanníbal en alguns encontres. Hanníbal es retira a Metapont i Neró captura als missatgers que li enviava el seu germà Hasdrúbal Barca. Neró marxa contra Hasdrúbal que es volia reunir amb Hanníbal a l'Úmbria.
* Batalla de Numistro. Les forces romanes comandades per Marc Claudi Marcel s'enfronten a Hanníbal en una batalla de resultat indecís i un similar nombre de baixes en els dos exèrcits, als voltants de la ciutat de Numistro. Hanníbal, conscient que això el perjudica doncs hi ha altres exèrcits romans a la regió, ordena la retirada, amb Claudi Marcel seguint-lo de ben a prop.
* Batalla del Metaure. Els dos cònsols es reuneixen al Picè i acampen prop del riu Metaure. A l'enfrontament, les tropes cartagineses no poden resistir l'atac dels romans, on els dos cònsols, ajudats per les forces del pretor Luci Porci Licí, derroten als cartaginesos. Hasdrúbal mor en l'enfrontament, i això provoca un capgirament en el curs de la Segona Guerra Púnica.
* Hanníbal, expulsat dels seus quarters d'hivern al Brutium, va a Lucània i s'estableix a Grumentum, on s'enfronta amb el cònsol Gai Claudi Neró i sofreix una petita derrota. Sembla que la ciutat era lleial als cartaginesos i estava en mans d'Hanníbal, però poc després, cap a l'any 206 aC, es passa als romans.

### Hispània

* Els cartaginesos es reorganitzen durant la conquesta romana d'Hispània, i amb reforços procedents d'Àfrica sota el comandament de Hannó, recobren la major part del sud de la península. Després de sotmetre Hannó aquesta zona, torna Magó amb les seves forces, i es trasllada al territori d'Hasdrúbal fill de Giscó. Però poc després les forces de Hannó i de Magó són derrotades per l'exèrcit romà manat pel pretor Juni Silà. Hannó és capturat, i Hasdrúbal i Magó, es fortifiquen a les principals places fortes.

## Necrològiques

* Hasdrúbal Barca en la batalla del Metaure.
* Macànides, tirà d'Esparta.

## Referències

* ↑ Funegan, Jack (et al.). Chronos, kairos, Christos : nativity and chronological studies. Winona Lake [IN]: Eisenbrauns, 1989, p. 115. ISBN 9780931464508.
* 1 2 Polibi. Història, XIII, 7
* ↑ Titus Livi. Ab Urbe Condita, XXVII, 41
* ↑ Titus Livi. Ab Urbe Condita, XXVII, 42-43
* ↑ Titus Livi. Ab Urbe Condita, XXVI, 38, 23
* ↑ Sext Juli Frontí. Estratagemes, II, 2, 6
* 1 2 Titus Livi. Ab Urbe Condita, XXVII, 45-51
* ↑ Apià. Història de Roma, VII, 52
* ↑ Titus Livi. Ab Urbe Condita, XXVII, 41
* ↑ Titus Livi. Ab Urbe Condita, XXXII, 28